**Ministru kabineta rīkojuma projekta "Par Patentu valdes 2020. gada budžeta apstiprināšanu" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts "Par Patentu valdes 2020. gada budžeta apstiprināšanu" (turpmāk – Projekts) izstrādāts, pamatojoties uz likuma par budžetu un finanšu vadību (turpmāk – LBFV) 41. panta 1.1 daļu, lai apstiprinātu Patentu valdes budžetu 2020. gadam.Projekts stāsies spēkā Oficiālo publikāciju un tiesiskās informācijas likuma 7. panta trešajā daļā paredzētajā kārtībā.  |
|  |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz LBFV 41. panta 1.1 daļu, kas nosaka, ka budžeta nefinansētu iestāžu nākamā gada budžeta projektus apstiprināšanai Ministru kabinetā iesniedz ministrijas (pārraudzības institūcijas) līdz kārtējā gada 1. septembrim, un Ministru kabinets tos apstiprina līdz kārtējā gada 15. septembrim. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2015. gada 15. decembra noteikumu Nr. 720 "Patentu valdes nolikums" 12. punktu Patentu valdes darbību finansē no pašu ieņēmumiem par sniegtajiem maksas pakalpojumiem, citiem pašu ieņēmumiem, starptautisko organizāciju finanšu atskaitījumiem, ārvalstu finanšu palīdzības, ziedojumiem, dāvinājumiem un atsevišķu valsts pārvaldes uzdevumu veikšanai piešķirtas dotācijas no vispārējiem ieņēmumiem.Patentu valdes 2019. gada budžetu nosaka Ministru kabineta 2018. gada 14. novembra rīkojums Nr. 608 "Par Patentu valdes 2019. gada budžeta apstiprināšanu".Atbilstoši LBFV 41. panta 1.1 daļai izstrādātais Projekts paredz, ka jāapstiprina Patentu valdes 2020. gada budžeta ieņēmumi 3 925 034  *euro* apmērā un izdevumi 4 293 034 *euro* apmērā, tai skaitā izdevumu finansēšanai novirzot maksas pakalpojumu un citu pašu ieņēmumu naudas līdzekļu atlikumu uz 2020. gada 1. janvāri 368 000  *euro* apmērā.Patentu valde 2020. gadā plāno:1. resursus izdevumu segšanai 3 925 034 *euro* apmērā, t.sk. ieņēmumus no sniegtajiem maksas pakalpojumiem 3 296 139 *euro* apmērā, ieņēmumus starptautiskās sadarbības ietvaros 628 895*euro* apmērā;
2. izdevumus 4 293 034 *euro* apmērā, t.sk. atlīdzības izdevumus 1 630 187 *euro* apmērā, preču un pakalpojumu izdevumus 1 189 732 *euro* apmērā, izdevumus kārtējiem maksājumiem Eiropas Savienības budžetā un starptautiskai sadarbībai 1 089 115 *euro* apmērā, uzturēšanas izdevumu transfertus 200 000 *euro* apmērā un kapitālos izdevumus 184 000 *euro* apmērā.

Salīdzinājumā ar 2019. gadu, Projektā paredzētas izmaiņas: Preču un pakalpojumu izdevumi palielināti par 102 965*euro,* galvenokārt paredzēts turpināt rīkot sabiedrības informēšanas pasākumus par rūpnieciskā īpašuma aizsardzības jautājumiem jaunuzņēmumu un biznesa inkubatoru pārstāvjiem, skolotājiem, skolēniem, t.sk. skolēnu mācību uzņēmumu dalībniekiem, tiesnešiem, policistiem, muitas darbiniekiem, prokuroriem, piedalīties starptautiskajās izstādēs un Latvijas Tirdzniecības un rūpniecības kameras, *Junior Achievement*, Latvijas Tehnoloģiskā centra un Eiropas Biznesa atbalsta tīkla Latvijā, Latvijas Investīciju un attīstības aģentūras rīkotajos pasākumos, turpināt kampaņu sabiedrības izglītošanai, palielinot 2020. gadā organizēto pasākumu skaitu. Informācijas sistēmu uzturēšanai un papildināšanai (Patentu valdes preču zīmju un dizainparaugu informācijas sistēmas (*Front Office* un *Back Office*), preču zīmju un dizainparaugu datu izplatīšanas sistēmas (*TMview* un *Designview*), Eiropas Savienības preču zīmju senioritātes datu sinhronizācijas sistēmas, patentu informācijas sistēmas, rēķinu ģenerēšanas sistēmas).Starptautiskās sadarbības izdevumi Latvijas maksājuma daļas veikšanai Eiropas patentu iestādei palielinās par 23 400 *euro*, jo maksājums veicams, pamatojoties uz 1973. gada 5. oktobra Konvencijas par Eiropas patentu piešķiršanu 39. panta pirmo daļu un Eiropas Patentu organizācijas (EPO) Administratīvās padomes 1984. gada 8. jūnija lēmumu, kas noteic, ka Eiropas patentu iestādei (EPI) pārskaitāmi 50 % no Eiropas patentu ikgadējās uzturēšanas gada maksām. Tendence uzturēt patentu spēkā tiek saglabāta, maksājums par patentu uzturēšanu ik gadu palielinās, līdz ar to pieaug pārskaitāmā summa.Kapitālie izdevumi palielināti par 19 932 *euro* un paredzēti noslēguma maksājumiem par jaunās patentu informācijas sistēmas izstrādi, kura nodrošinās Latvijā iesniegto patentu pieteikumu, Latvijā apstiprināto un uz Latviju attiecināto Eiropas patentu, kā arī papildu aizsardzības sertifikātu pārvaldību. Lai nodrošinātu sniegto pakalpojumu atbilstību klientu interesēm un normatīvajos aktos noteiktajām prasībām, Patentu valdē tika ieviesta un sertificēta kvalitātes vadības sistēma atbilstoši standarta ISO 9001:2015 prasībām. Patentu valdes kvalitātes politika nosaka iestādes nodarbināto rīcību ikvienā darbībā. Atbilstoši kvalitātes politikai katrs nodarbinātais, rīkojoties atbilstoši jomas starptautiskajiem līgumiem un standartiem, normatīvajiem aktiem, Patentu valdes stratēģiskajiem mērķiem, kvalitātes vadības sistēmai un klienta prasībām, nodrošina iestādes izaugsmi ilgtermiņā kā klientiem pieejamai, uzticamai un drošai organizācijai ar motivētiem, atsaucīgiem, kompetentiem un saprotošiem darbiniekiem. Lai tiktu celta Patentu valdes kompetence starptautiskās profesionālās pieredzes un informācijas apmaiņas iniciatīvās, tiks turpināta nodarbināto iesaiste dažādu sadarbības projektu ar starptautiskajām organizācijām ieviešanā. Patentu valdes darbinieki pēdējo trīs gadu laikā ir iesaistījušies 37 Eiropas Savienības Intelektuālā īpašuma iestādes un Eiropas Patentu organizācijas projektos, kā arī turpinās iesaistīties darbā pie projektu ieviešanas, ņemot vērā to, ka sadarbībā ar starptautiskajiem partneriem iespējams ieviest virkni projektu, kas sniedz iespēju uzlabot iestādes darbību. Patentu valde ir panākusi vienošanos, ka finansējumu par līgumu īstenošanu iestāde saņem nākamajā gadā par iepriekšējā gada periodu. Ņemot vērā Patentu valdes teicamos sasniegumus nacionālajā un starptautiskajā mērogā un katra nodarbinātā ieguldījumu, palielināti izdevumi piemaksai par nodarbināto personisko darba ieguldījumu un darba kvalitāti. Izdevumi atlīdzībai palielināti par 59 436 *euro*, finansēšanas avots – starptautisko iestāžu maksājumi par Patentu valdes darbībām.Projekts paredz, ka saskaņā ar LBFV 6.1 panta piekto daļu Patentu valde kā budžeta nefinansētā iestāde kārtējā gada līdzekļu atlikumu 368 000 *euro* apmērā, kas radies no ieņēmumiem par sniegtajiem maksas pakalpojumiem un citiem pašu ieņēmumiem, izmantos 2020. gadā šādu pasākumu nodrošināšanai:1. 133 000 *euro* novirzīti vienreizējam pasākumam nemateriālā ieguldījuma izveidošanai – jaunas patentu informācijas sistēmas izstrādes noslēgumam, lai nodrošinātu Eiropas Savienības Intelektuālā īpašuma iestādes Sadarbības fonda ietvaros izstrādātās sistēmas pielāgošanu patentu informācijas sistēmas funkcionalitātei;
2. 35 000 *euro* grāmatas izdevniecības izdevumi paredzēti par ievērojamākajiem Latvijas izcelsmes izgudrotājiem, sagaidot Patentu valdes dibināšanas 100. gadadienu. Par izgudrotājiem tiks izveidots apraksts par viņu veikumu, kas papildināts ar izgudrojumu sarakstu un attēliem;
3. 200 000 *euro –* 2020. gadā paredzēti budžeta iestāžu uzturēšanas transferti, lai galvenokārt nodrošinātu ar Patentu valdes darbību saistītās centralizētās infrastruktūras daļēju uzturēšanu.

2020. gada Patentu valdes budžetā Rūpnieciskā īpašuma apelācijas padomes darbības nodrošināšanai paredzēts novirzīt 125 184 *euro* (atlīdzība). |
| 3. | Projekta izstrādē iesaistītās institūcijas | Tieslietu ministrija un Patentu valde. |
| 4. | Cita informācija | Projekta īstenošanu Patentu valde nodrošinās no ieņēmumiem par maksas pakalpojumiem un citiem pašu ieņēmumiem. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patentu valde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs Patentu valdes funkciju apjomu vai institucionālo struktūru. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Bojāre 67099632

diana.bojare@lrpv.gov.lv